นายกรัฐมนตรี เยี่ยมชมหมู่บ้านท่องเที่ยว เชิงวัฒนธรรมชุมชนบ้านเดื่อ ส่งเสริมการท่องเที่ยวริมโขง
นายกรัฐมนตรี เยี่ยมชมหมู่บ้านท่องเที่ยว เชิงวัฒนธรรมชุมชนบ้านเดื่อ ส่งเสริมการท่องเที่ยวริมโขง
 
พลเอก ประยุทธ์  จันทร์โอชา นายกรัฐมนตรี และคณะ เดินทางไปยังหมู่บ้านท่องเที่ยวเชิงวัฒนธรรมตำบลบ้านเดื่อ เป็นจุดสุดท้ายในการลงพื้นที่ โอกาสนี้นายกรัฐมนตรี เข้าสักการะหลวงพ่อใหญ่อุทุมพร พร้อมชมการแสดงศิลปวัฒนธรรมพื้นบ้านและเยี่ยมชมวิถีชีวิตชุมชน เพื่อส่งเสริมการท่องเที่ยวชุมชนริมฝั่งแม่น้ำโขง พร้อมทดลองนวดไทย ชมการร้อยดอกไม้ ทำบายศรีและร่วมชิม “พาแลง” เหมือนกับขันโตกทางภาคเหนือ 
จากนั้น นายกรัฐมนตรี กล่าวทักทายประชาชนและผู้นำท้องถิ่นกว่า 500 คน โดยขอให้ทุกคนช่วยกันใช้ประโยชน์จากทรัพยากรท้องถิ่น เพื่อสร้างความยั่งยืน ซึ่งรัฐบาลนี้ช่วยทุกคนภายใต้กฎหมายและขอให้ทุกคนช่วยกัน ทั้งนี้ใครจะมาเป็นรัฐบาลหน้า ขึ้นอยู่กับประชาชน
สำหรับหมู่บ้านท่องเที่ยวเชิงวัฒนธรรม ตำบลบ้านเดื่อ อำเภอเมืองหนองคาย เป็น 1 ใน 40 ชุมชนของจังหวัด ที่ได้รับการพัฒนาตามโครงการ “ชุมชนท่องเที่ยว OTOP นวัตวิถี” เนื่องจากเป็นชุมชนที่มีทำเลที่ตั้งอยู่ริมแม่น้ำโขง มีอัตลักษณ์ที่โดดเด่น อาทิ วิถีริมโขง การเลี้ยงปลานิลในกระชัง แปลงผักแบบขั้นบันไดริมโขง มีการอนุรักษ์ประเพณี วัฒนธรรม โบราณสถาน  ศิลปะ ดนตรี และการละเล่นพื้นบ้าน